  Майя Бывальцева Ижкарын «Удмурт Кенеш» огазеяськонлэн тӧроезлы воштӥсьёсты бырйизы.10-тӥ южтолэзе Удмуртиысь Кун Кенешлэн юртаз Йӧскалык собранилэн пумиськонэз — «Удмурт Кенеш» огазеяськонлэн Пичи Кешенез ортчиз.  Кенешонэ 72 делегат пыриськиз: «Удмурт Кенешлэн» Удмуртиысь, Татарстанысь, Башкортостанысь, Пермь шаерысь но Киров улосвылысь ёзэтъёсызлэн ыстэм муртъёссы. Таяз радэ лыктыны ӧз быгатэ Свердловск улсовылысь удмуртъёс. Пичи Кенешын огазеяськонлэн вице-президентъёсыз быръемын. Азьвыл соос кык вал ке, али куинь кузя луозы: Владимир Байметов — дышетонэз азинтонъя институтлэн кивалтӥсез, Анжелика Михеева — Кузёбай Герд нимо элькун гимназилэн кивалтӥсез но Алексей Серебренников — «Наше Время Удмуртия» газетлэн валтӥсь редакторез. «Котькудӥз вице-президент нимаз ӧръя ужалоз. Одӥгез кун тӧрлык ёзэсъёсын но мерлыко огазеяськонъёсын кусыпъёс понна кыл кутоз, кыкетиез — мерлыко ужпумъёсты чаклалоз, куинетӥез — иворъёсты вӧлмытон но егитъёсын ужан политикаен выроз», — вераз иворъёсъя «Удмуртия» агентстволы Алексей Серебренников. Со сяна, Йӧскалык собрание «Удмурт Кенешлэсь» исполкомзэ кылдытӥз. Отчы 30 адями пыриз. Ваньмыз сямен Удмуртиын улӥсьёс. «Исполком нуналмысь ужась ёзэс луыны кулэ. Лэчыт ужпумъёсты эскерон понна со вакчи дыр куспын люкаськыны мед быгатоз. Соин ик исполкомлэн тросэз ёзчиосыз — Удмуртиын улӥсьёс. Со сяна, вань Башкортостанысь удмуртъёслэн ыстэм муртъёссы. Ог 50 процентэз исполкоме шедемъёс азвылаз но ужамын. Исполкомлэн нырысетӥ кенешонэз матысь дыре люкаськылоз», — ивортӥз Алексей Серебренников. Йӧскалык собрание «Удмурт Кенешлэн» тулыспал кутсконын ортчем ӧтчамаз кутэм Резолюциез но юнматӥз. Отын пусъем одӥгез валтӥсь ужпум — удмуртлыкез, удмурт кылэз но лулчеберетэз утён но азинтон. Тегъёс: Ижкар Удмуртия УдмуртКенеш ПичиКенеш исполком АлексейСеребренников  